**เสนอ ผู้ถือหุ้นบริษัท อิตาเลียนไทย ดีเวล๊อปเมนต์ จำกัด (มหาชน)**

*ความเห็นอย่างมีเงื่อนไข*

ข้าพเจ้าได้ตรวจสอบงบการเงินรวมของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย (“กลุ่มบริษัท”) ซึ่งประกอบด้วย งบแสดงฐานะการเงินรวม ณ วันที่ 31 ธันวาคม 2561 งบกำไรขาดทุนและกำไรขาดทุนเบ็ดเสร็จอื่นรวม งบแสดงการเปลี่ยนแปลงส่วนของผู้ถือหุ้นรวม และงบกระแสเงินสดรวม สำหรับปีสิ้นสุดวันเดียวกัน และหมายเหตุประกอบงบการเงิน รวมถึงหมายเหตุสรุปนโยบายการบัญชีที่สำคัญ และข้าพเจ้าได้ตรวจสอบงบการเงินเฉพาะของบริษัท อิตาเลียนไทย ดีเวล๊อปเมนต์ จำกัด (มหาชน) (“บริษัท”) ซึ่งประกอบด้วย งบแสดงฐานะการเงิน ณ วันที่ 31 ธันวาคม 2561 งบกำไรขาดทุนและกำไรขาดทุนเบ็ดเสร็จอื่น งบแสดงการเปลี่ยนแปลงส่วนของผู้ถือหุ้น และงบกระแสเงินสดสำหรับปีสิ้นสุดวันเดียวกัน และหมายเหตุประกอบงบการเงิน รวมถึงหมายเหตุสรุปนโยบายการบัญชีที่สำคัญ

ข้าพเจ้าเห็นว่า ยกเว้นผลกระทบซึ่งอาจเกิดขึ้นตามที่กล่าวไว้ในเกณฑ์ในการแสดงความเห็นอย่างมีเงื่อนไข งบการเงินรวมและงบการเงินเฉพาะของบริษัท ดังกล่าวข้างต้น แสดงฐานะการเงินรวมของกลุ่มบริษัท ณ วันที่ 31 ธันวาคม 2561 ผลการดำเนินงานรวม และกระแสเงินสดรวม สำหรับปีสิ้นสุดวันเดียวกัน และแสดงฐานะการเงินเฉพาะของบริษัท ณ วันที่ 31 ธันวาคม 2561 ผลการดำเนินงาน และกระแสเงินสดเฉพาะของบริษัทสำหรับปีสิ้นสุดวันเดียวกัน โดยถูกต้องตามที่ควรในสาระสำคัญตามมาตรฐานการรายงานทางการเงิน

*เกณฑ์ในการแสดงความเห็นอย่างมีเงื่อนไข*

เกณฑ์ในการแสดงความเห็นอย่างมีเงื่อนไขของข้าพเจ้ามีดังนี้

* ณ วันที่ 31 ธันวาคม 2561 งบการเงินรวมได้รวมลูกหนี้การค้าของบริษัทย่อยในต่างประเทศแห่งหนึ่ง จำนวน 269.76 ล้านบาท (สุทธิจากค่าเผื่อหนี้สงสัยจะสูญจำนวน 36.93 ล้านบาท) ลูกหนี้ดังกล่าวอยู่ระหว่างการจ่ายชำระหนี้ตามแผน ผู้บริหารของบริษัทเชื่อว่าจะสามารถเรียกเก็บเงินได้ และเชื่อว่าค่าเผื่อการด้อยค่าที่ได้บันทึกไว้ในบัญชีโดยประมาณจากการคิดลดกระแสเงินสดที่คาดว่าจะได้รับในอนาคตจากแผนการชำระหนี้ของลูกหนี้ดังกล่าวนั้นเพียงพอและเหมาะสม ข้าพเจ้าไม่สามารถประเมินผลกระทบที่อาจเกิดขึ้น (ถ้ามี) ต่อยอดคงเหลือดังกล่าวได้ และผลกระทบที่อาจมีต่อฐานะการเงินรวมและเฉพาะของบริษัท และต่อผลการดำเนินงานรวมและเฉพาะของบริษัทสำหรับปีปัจจุบัน
* ตามที่กล่าวไว้ในหมายเหตุประกอบงบการเงินข้อ 8 บริษัทยังไม่ได้รับชำระเงินค่างานก่อสร้างบางส่วน จำนวนรวม 825.33 ล้านบาท ตามจำนวนที่ได้เรียกเก็บกับรัฐวิสาหกิจแห่งหนึ่งสำหรับค่างานก่อสร้าง เนื่องจากบริษัทส่งมอบงานบางส่วนให้ผู้ว่าจ้างไม่เป็นไปตามแผนงาน บริษัทอยู่ระหว่างการเจรจากับผู้ว่าจ้างเพื่อขออนุมัติการขยายระยะเวลาสิ้นสุดสัญญาก่อสร้าง ซึ่งเรื่องดังกล่าวได้ผ่านการพิจารณาในเบื้องต้นจากผู้ควบคุมงานแล้ว และอยู่ในขั้นตอนการนำเสนอต่อคณะกรรมการตรวจการจ้างต่อไป ทั้งนี้ การรับชำระเงินค่างานดังกล่าวขึ้นอยู่กับการที่บริษัทจะได้รับอนุมัติเรื่องการขยายระยะเวลาสิ้นสุดสัญญาก่อสร้างจากผู้ว่าจ้าง ซึ่งผู้บริหารของบริษัทเชื่อมั่นว่า บริษัทจะได้รับการอนุมัติในอนาคตอันใกล้และจะได้รับชำระเงินที่เรียกเก็บเต็มจำนวน บริษัทจึงยังไม่ตั้งค่าเผื่อที่อาจเรียกเก็บเงินไม่ได้สำหรับค่างานบางส่วนที่การส่งมอบงานไม่เป็นไปตามแผน ในงบการเงินสำหรับปีสิ้นสุดวันที่ 31 ธันวาคม 2561 เนื่องจากจำนวนดังกล่าวไม่สามารถประมาณได้อย่างน่าเชื่อถือ ทั้งนี้ ข้าพเจ้าไม่สามารถประเมินผลกระทบที่อาจเกิดขึ้น (ถ้ามี) ต่อฐานะการเงินรวมและเฉพาะของบริษัท และต่อผลการดำเนินงานรวมและเฉพาะของบริษัทสำหรับปีปัจจุบัน จากรายการดังกล่าวซึ่งยังไม่สามารถสรุปได้ในขณะนี้

ข้าพเจ้าได้ปฏิบัติงานตรวจสอบตามมาตรฐานการสอบบัญชี โดยได้ระบุความรับผิดชอบของข้าพเจ้าไว้ในรายงานของข้าพเจ้า ในวรรคความรับผิดชอบของผู้สอบบัญชีในการตรวจสอบงบการเงินของบริษัท ทั้งนี้ ข้าพเจ้ามีความเป็นอิสระจากกลุ่มบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชี ในส่วนที่เกี่ยวข้องกับการตรวจสอบงบการเงินของบริษัท และข้าพเจ้าได้ปฏิบัติตามความรับผิดชอบด้านจรรยาบรรณอื่นๆ ซึ่งเป็นไปตามข้อกำหนดเหล่านี้ ข้าพเจ้าเชื่อว่าหลักฐานการสอบบัญชีที่ข้าพเจ้าได้รวบรวมมานั้นเพียงพอและเหมาะสมเพื่อใช้เป็นเกณฑ์ในการแสดงความเห็นอย่างมีเงื่อนไขของข้าพเจ้า

*ข้อมูลและเหตุการณ์อื่นที่ควรทราบ*

ข้าพเจ้าขอให้สังเกตข้อมูลดังต่อไปนี้ โดยไม่กระทบต่อการแสดงความเห็นของข้าพเจ้าข้างต้นแต่อย่างใด

1. ตามที่กล่าวไว้ในหมายเหตุประกอบงบการเงินข้อ 17 บริษัทมีสิทธิการเช่าที่ดินในเขตเศรษฐกิจพิเศษทวาย ซึ่งบริษัทได้ดำเนินการพัฒนาพื้นที่ไปแล้วเป็นมูลค่ารวม 7,738.42 ล้านบาท โครงการดังกล่าวขึ้นอยู่กับความร่วมมือของรัฐบาลไทยและสาธารณรัฐแห่งสหภาพเมียนมา ผู้ซึ่งกำหนดนโยบายการพัฒนาโครงการ ทั้งนี้ บริษัทมีสิทธิได้รับการชดใช้เงินคืนในส่วนดังกล่าวจากผู้ลงทุนรายใหม่ของแต่ละโครงการ หรือได้รับสิทธิที่ดินในโครงการเพิ่มเติม ซึ่งปัจจุบันบริษัทเป็นผู้รับสัมปทานโครงการในระยะเริ่มแรก
2. ตามที่กล่าวไว้ในหมายเหตุประกอบงบการเงินข้อ 18 บริษัทย่อยมีสิทธิในเหมืองแร่โปแตชซึ่งบริษัทย่อยได้ลงทุนไปเป็นจำนวนเงิน 2,293.49 ล้านบาท โครงการดังกล่าวอยู่ในระหว่างดำเนินการขอประทานบัตรการทำเหมืองแร่โปแตชจากรัฐบาล ทั้งนี้ ฝ่ายบริหารของบริษัทเชื่อมั่นว่าโครงการจะได้รับการอนุมัติจากรัฐบาลและดำเนินการได้ในอนาคตอันใกล้ เพราะได้มีการดำเนินการตามเงื่อนไขในการขอใบอนุญาตเรียบร้อยแล้ว
3. ตามที่กล่าวไว้ในหมายเหตุประกอบงบการเงินข้อ 37 ในระหว่างไตรมาส 4 ของปี 2561 บริษัทได้ทำสัญญาบริหารงานกับบริษัทย่อยแห่งหนึ่ง และได้เรียกเก็บค่าธรรมเนียมรวมทั้งสิ้น 130 ล้านบาท นอกเหนือจากรายการที่เรียกเก็บตามปกติจำนวน 421.20 ล้านบาท
4. ข้าพเจ้าได้เคยเสนอรายงานโดยแสดงความเห็นอย่างมีเงื่อนไขต่องบการเงินรวมและงบเฉพาะของบริษัทสำหรับปี 2560 เกี่ยวกับค่าเผื่อหนี้สงสัยจะสูญของลูกหนี้การค้าและเงินให้กู้ยืมระยะสั้นแก่บริษัทที่เกี่ยวข้องกันจำนวนรวม 178.96 ล้านบาท และ 103.57 ล้านบาท ตามลำดับ ลูกหนี้ดังกล่าวอยู่ระหว่างการศึกษาความเป็นไปได้ของโครงการ และเจรจากับผู้ร่วมลงทุนเพื่อร่วมดำเนินธุรกิจในอนาคต ตามที่กล่าวไว้ในหมายเหตุประกอบงบการเงินข้อ 9 และ 11 ในระหว่างปี 2561 ผู้บริหารของบริษัทและบริษัทย่อยได้ประเมินถึงโอกาสที่จะได้รับชำระเงินจากลูกหนี้ดังกล่าว ซึ่งมีแนวโน้มว่าจะเป็นไปได้ยาก จึงตัดสินใจบันทึกค่าเผื่อหนี้สงสัยจะสูญสำหรับรายการดังกล่าวทั้งจำนวนในบัญชี ความเห็นของข้าพเจ้าต่องบการเงินงวดปัจจุบันจึงไม่มีเงื่อนไขต่อเรื่องดังกล่าว

*เรื่องสำคัญในการตรวจสอบ*

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินของกลุ่มบริษัทสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินของกลุ่มบริษัทโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้ นอกจากเรื่องที่ได้กล่าวไว้ในวรรคเกณฑ์ในการแสดงความเห็นอย่างมีเงื่อนไขดังกล่าวข้างต้น ข้าพเจ้าได้กำหนดเรื่องที่จะกล่าวต่อไปนี้เป็นเรื่องสำคัญในการตรวจสอบเพื่อสื่อสารในรายงานของข้าพเจ้า

| **เรื่องสำคัญจากการตรวจสอบ** | **การตอบสนองความเสี่ยงของผู้สอบบัญชี** |
| --- | --- |
| **การรับรู้รายได้ที่เกี่ยวข้องกับสัญญาก่อสร้าง**กลุ่มบริษัทและบริษัทมีรายได้จากการรับเหมาก่อสร้าง สำหรับปีสิ้นสุดวันที่ 31 ธันวาคม 2561 จำนวน 54,763.85 ล้านบาท และ 40,239.97 ล้านบาท ตามลำดับ การรับรู้รายได้สำหรับธุรกิจรับเหมาก่อสร้าง ต้องใช้ดุลยพินิจที่สำคัญ และข้อสมมติฐานในการประเมินความเหมาะสมของการประมาณการของรายการที่เกี่ยวข้องกับการให้บริการตามสัญญาก่อสร้าง กลุ่มบริษัทและบริษัทรับรู้รายได้ที่เกี่ยวข้องกับการก่อสร้างตามขั้นความสำเร็จของงานก่อสร้าง รายได้จากการก่อสร้างดังกล่าวมีจำนวนเงินที่เป็นสาระสำคัญ และมีผลกระทบต่อรายการทางบัญชีที่เกี่ยวข้องกับสัญญาการก่อสร้าง ได้แก่ รายได้ที่ยังไม่เรียกชำระ เงินรับล่วงหน้าส่วนที่เกินงานระหว่างทำ และต้นทุนการก่อสร้าง การประมาณการขั้นความสำเร็จของงานก่อสร้างเป็นเรื่องที่ต้องใช้ดุลยพินิจที่มีนัยสำคัญของผู้บริหาร ซึ่งต้องมีการทบทวนประมาณการรายได้และประมาณการต้นทุนโครงการก่อสร้างตลอดระยะเวลาก่อสร้าง และปรับปรุงประมาณการเมื่อจำเป็น กลุ่มบริษัทและบริษัทได้เปิดเผยนโยบายการบัญชีที่เกี่ยวกับการรับรู้รายได้จากการรับเหมาก่อสร้างในหมายเหตุประกอบงบการเงินข้อ 4 | วิธีการตรวจสอบของข้าพเจ้าโดยสรุป มีดังนี้* การทำความเข้าใจกระบวนการในการจัดทำรายงาน และประมาณการที่นำมาใช้ในการกำหนดขั้นความสำเร็จของงานสำหรับโครงการก่อสร้างของกลุ่มบริษัทและบริษัท
* สุ่มตรวจสอบประมาณการต้นทุนโครงการก่อสร้าง สอบถามผู้บริหารที่รับผิดชอบ และประเมินความเหมาะสมของการประมาณการ
* ตรวจสอบและประเมินความสมเหตุสมผลของการเปลี่ยนแปลงประมาณการต้นทุนในระหว่างปี
* ตรวจสอบต้นทุนโครงการที่เกิดขึ้นจริงกับเอกสารประกอบรายการ และประเมินความสมเหตุสมผลของการประมาณต้นทุนที่คาดว่าจะเกิดขึ้นสำหรับงานส่วนที่เหลือเพื่อทำให้การก่อสร้างดังกล่าวสำเร็จ
* เปรียบเทียบอัตรากำไรขั้นต้นตั้งแต่เริ่มโครงการจนถึงปัจจุบันเพื่อวิเคราะห์และประเมินความเหมาะสมของประมาณการต้นทุนโครงการ
* ประเมินประมาณการผลขาดทุนที่อาจจะเกิดขึ้นของโครงการก่อสร้าง โดยวิเคราะห์ความสมเหตุสมผลของต้นทุนการก่อสร้างที่เกิดขึ้นจริง กับประมาณการต้นทุนโครงการก่อสร้างทั้งสิ้น
* ตรวจสอบรายการเรียกชำระค่างานจากลูกค้าในระหว่างปีกับสัญญาก่อสร้างและใบตรวจรับงานจากลูกค้า เพื่อตรวจสอบความเหมาะสมของรายได้ที่ยังไม่เรียกชำระ และเงินรับล่วงหน้าส่วนที่เกินงานระหว่างทำ
* เยี่ยมชมโครงการที่สำคัญ สอบถามความคืบหน้าของโครงการจากวิศวกรผู้ควบคุมงานเพื่อเปรียบเทียบและประเมินความสมเหตุสมผลของขั้นความสำเร็จของงานก่อสร้างเพื่อเปรียบเทียบกับอัตราความสำเร็จของงานตามวิธีการทางบัญชี
* ประเมินความเพียงพอของการเปิดเผยข้อมูลของกลุ่มบริษัทและบริษัทเกี่ยวกับการรับรู้รายได้จากการก่อสร้าง
 |
| **การด้อยค่าของลูกหนี้การค้า**กลุ่มบริษัทและบริษัทมีลูกหนี้การค้า (สุทธิจากค่าเผื่อหนี้สงสัยจะสูญ) ณ วันที่ 31 ธันวาคม 2561 จำนวน 11,427.97 ล้านบาท และ 10,658.00 ล้านบาท ตามลำดับ ในระหว่างปี กลุ่มบริษัทและบริษัทรับรู้ค่าเผื่อหนี้สงสัยจะสูญจำนวน 101.31 ล้านบาท และ 8.80 ล้านบาท ตามลำดับ ในการประมาณการค่าเผื่อหนี้สงสัยจะสูญ เพื่อให้สะท้อนถึงการด้อยค่าของลูกหนี้การค้า อันเกิดจากการที่ไม่สามารถเรียกชำระหนี้จากลูกหนี้ได้ ผู้บริหารต้องใช้ดุลยพินิจในการประเมินความเหมาะสมของประมาณการ และข้อสมมติฐาน ซึ่งรวมการประเมินถึงโอกาสที่จะได้รับชำระหนี้โดยดูจากข้อมูลแวดล้อมต่างๆ ยกเว้นเรื่องที่กล่าวไว้ในวรรคเกณฑ์ในการแสดงความเห็นอย่างมีเงื่อนไขกลุ่มบริษัทและบริษัทได้เปิดเผยเกี่ยวกับยอดคงเหลือของลูกหนี้การค้าในหมายเหตุประกอบงบการเงินข้อ 8 และ 9  | วิธีการตรวจสอบของข้าพเจ้าโดยสรุป มีดังนี้* ทำความเข้าใจระบบการควบคุมภายในของบริษัทเกี่ยวกับวิธีการประเมินการด้อยค่าของลูกหนี้การค้า เพื่อประเมินความสมเหตุสมผลของประมาณการที่ผู้บริหารใช้
* สอบทานอายุของลูกหนี้ที่ค้างชำระมาเป็นระยะเวลานาน และประเมินค่าเผื่อหนี้สงสัยจะสูญจากข้อมูลแวดล้อมต่างๆ เปรียบเทียบกับจำนวนค่าเผื่อหนี้สงสัยจะสูญที่บริษัทได้บันทึกไว้ พิจารณาสาเหตุของผลแตกต่างและความเหมาะสมของค่าเผื่อหนี้สงสัยจะสูญ
* ประเมินมูลค่าที่คาดว่าจะได้รับจากลูกหนี้ รวมถึงทดสอบการรับชำระเงินหลังวันสิ้นงวด โดยพิจารณาควบคู่กับการประเมินกระแสเงินสดในอนาคตของลูกหนี้ เพื่อประเมินความสามารถในการชำระหนี้ในอนาคต
* ประเมินความเพียงพอของการเปิดเผยข้อมูลของกลุ่มบริษัทและของบริษัทเกี่ยวกับลูกหนี้การค้าและค่าเผื่อหนี้สงสัยจะสูญ
 |
| **การด้อยค่าของเงินลงทุนในบริษัทย่อย และการด้อยค่าของค่าความนิยม**บริษัทมีเงินลงทุนในบริษัทย่อย (สุทธิจากค่าเผื่อการด้อยค่าของเงินลงทุน) จำนวน 7,226.95 ล้านบาท ทั้งนี้ ในการพิจารณาค่าเผื่อการด้อยค่าของเงินลงทุน ผู้บริหารต้องใช้ดุลยพินิจในการประเมินความเหมาะสมของประมาณการ และข้อสมมติฐานที่สำคัญเกี่ยวกับความสามารถของบริษัทย่อยในการประกอบกิจการให้มีผลกำไรในอนาคต กระแสเงินสด และอัตราคิดลดที่นำมาใช้ในการคำนวณมูลค่าที่คาดว่าจะได้รับคืนบริษัทได้เปิดเผยเกี่ยวกับเงินลงทุนในบริษัทย่อยในหมายเหตุประกอบงบการเงินข้อ 15กลุ่มบริษัทมีค่าความนิยมจำนวน 863.57 ล้านบาท ณ วันที่ 31 ธันวาคม 2561 ซึ่งเป็นค่าความนิยมที่เกิดจากการลงทุนในกลุ่มธุรกิจเหมืองแร่โปแตช ธุรกิจปูนซีเมนต์ในประเทศไทย และธุรกิจก่อสร้างในประเทศอินเดีย ตามมาตรฐานการรายงานทางการเงิน กลุ่มบริษัทและบริษัทต้องทดสอบการด้อยค่าของค่าความนิยมทุกปี การทดสอบการด้อยค่าของผู้บริหารต้องใช้ดุลยพินิจอย่างมาก มีความซับซ้อน และอาศัยข้อสมมติฐานโดยเฉพาะอย่างยิ่ง ที่เกี่ยวกับการประมาณการกระแสเงินสดรับและจ่ายในอนาคตที่คาดว่าจะเกิดขึ้นจากการดำเนินงานอย่างต่อเนื่องของกลุ่มธุรกิจดังกล่าว และการใช้อัตราคิดลดที่เหมาะสมเพื่อคิดลดกระแสเงินสดในอนาคตกลุ่มบริษัทได้เปิดเผยข้อมูลเกี่ยวกับค่าความนิยมในหมายเหตุประกอบงบการเงินข้อ 24**การด้อยค่าของต้นทุนโครงการสำหรับเงินลงทุนในโครงการระหว่างพัฒนา**ณ วันที่ 31 ธันวาคม 2561 กลุ่มบริษัทและบริษัท มีเงินลงทุนในโครงการที่สำคัญในหลายประเทศ ซึ่งอยู่ในขั้นตอนของการพัฒนาโครงการ มูลค่าของเงินลงทุนในโครงการที่สำคัญในงบการเงินของกลุ่มบริษัทและบริษัทมีจำนวน 15,576.19 ล้านบาท และ 7,069.64 ล้านบาท ตามลำดับ การพิจารณามูลค่าที่คาดว่าจะได้รับจากการลงทุนในโครงการดังกล่าวต้องใช้ดุลยพินิจอย่างมากเกี่ยวกับความเป็นไปได้ของโครงการที่จะสามารถดำเนินงานได้ในอนาคต การประมาณการกระแสเงินสดรับและจ่ายในอนาคตที่คาดว่าจะได้รับจากการดำเนินงานในโครงการดังกล่าว และการใช้อัตราคิดลดที่เหมาะสมเพื่อคิดลดกระแสเงินสดในอนาคตรายละเอียดของเงินลงทุนได้เปิดเผยไว้ในหมายเหตุประกอบงบการเงินข้อ 17 18 19 และ 25 | วิธีการตรวจสอบของข้าพเจ้าโดยสรุป มีดังนี้* ทำความเข้าใจวิธีการประเมินมูลค่าที่คาดว่าจะได้รับจากการลงทุนในบริษัทย่อย และกลุ่มธุรกิจต่างๆ
* พิจารณาข้อบ่งชี้ของการด้อยค่าของเงินลงทุนในบริษัทย่อย และค่าความนิยมของกลุ่มธุรกิจต่างๆ
* พิจารณาความสมเหตุสมผลของข้อสมมติฐาน และวิธีการที่ผู้บริหารใช้ในการคำนวณประมาณการกระแสเงินสดรับและจ่ายในอนาคตที่คาดว่าจะเกิดขึ้น
* ตรวจสอบหลักฐานสนับสนุนซึ่งแสดงถึงการประมาณการที่ดีที่สุดของฝ่ายบริหาร โดยเฉพาะเรื่องการคาดการณ์การเติบโตของรายได้ กำไรขั้นต้น และกำไรจากการดำเนินงานของบริษัทย่อย และกลุ่มธุรกิจต่างๆ ที่กลุ่มบริษัทได้ลงทุน
* ทดสอบการคำนวณและประเมินความเหมาะสมของอัตราคิดลดที่ผู้บริหารนำมาใช้
* ทดสอบการคำนวณมูลค่าที่คาดว่าจะได้รับจากการลงทุน
* พิจารณาปัจจัยที่เกี่ยวข้องในการวิเคราะห์ความอ่อนไหว และความเป็นไปได้ของการคำนวณมูลค่าที่คาดว่าจะได้รับจากการลงทุน
* ประเมินความเพียงพอของการเปิดเผยข้อมูลของกลุ่มบริษัทและของบริษัทเกี่ยวกับเงินลงทุนในบริษัทย่อยและค่าความนิยม

วิธีการตรวจสอบของข้าพเจ้าโดยสรุป มีดังนี้* ทำความเข้าใจวิธีการประเมินมูลค่าที่คาดว่าโครงการต่างๆ ที่กลุ่มบริษัทได้ลงทุนจะได้รับ
* พิจารณาความสมเหตุสมผลของข้อสมมติฐานและวิธีการที่ผู้บริหารใช้ในการคำนวณประมาณการกระแสเงินสดรับและจ่ายในอนาคตที่คาดว่าจะเกิดขึ้น
* ตรวจสอบหลักฐานสนับสนุนซึ่งแสดงถึงการประมาณการที่ดีที่สุดของฝ่ายบริหาร โดยเฉพาะเรื่องการคาดการณ์การเติบโตของรายได้ กำไรขั้นต้น และกำไรจากการดำเนินงานของโครงการที่กลุ่มบริษัทร่วมลงทุน
* ทดสอบการใช้อัตราคิดลดที่เหมาะสมเพื่อคิดลดกระแสเงินสดในอนาคต
* ทดสอบการคำนวณมูลค่าที่คาดว่าจะได้รับจากโครงการระหว่างพัฒนาดังกล่าว
* พิจารณาความเพียงพอของการเปิดเผยข้อมูลของกลุ่มบริษัท และบริษัทเกี่ยวกับเงินลงทุนในโครงการและสินทรัพย์ไม่มีตัวตน
 |

*ข้อมูลอื่น*

ผู้บริหารเป็นผู้รับผิดชอบต่อข้อมูลอื่น ข้อมูลอื่นประกอบด้วยข้อมูลซึ่งรวมอยู่ในรายงานประจำปี นอกเหนือจากงบการเงินของบริษัทและรายงานของผู้สอบบัญชีที่อยู่ในรายงานนั้น ซึ่งคาดว่ารายงานประจำปีจะถูกจัดเตรียมให้ข้าพเจ้าสอบทานได้ภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินของบริษัทไม่ครอบคลุมถึงข้อมูลอื่นและข้าพเจ้าไม่ได้ให้ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินของบริษัท คือ การอ่านข้อมูลอื่นตามที่ระบุข้างต้นเมื่อจัดทำแล้ว และพิจารณาว่าข้อมูลอื่นมีความขัดแย้งที่มีสาระสำคัญกับงบการเงินของบริษัทหรือกับสิ่งที่ข้าพเจ้าได้รับรู้จากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าวกับผู้มีหน้าที่ในการกำกับดูแลดำเนินการแก้ไขข้อมูลที่แสดงขัดต่อข้อเท็จจริง

อย่างไรก็ตาม ดังที่กล่าวไว้ในวรรคเกณฑ์ในการแสดงความเห็นอย่างมีเงื่อนไข เกี่ยวกับผลกระทบจากความไม่แน่นอนในการเรียกเก็บเงินจากลูกหนี้การค้าของบริษัทย่อยในต่างประเทศ และเรื่องซึ่งยังไม่สามารถสรุปได้ในปัจจุบันสำหรับค่าเผื่อที่อาจเรียกเก็บเงินไม่ได้สำหรับค่างานบางส่วนที่การส่งมอบงานไม่เป็นไปตามแผน ซึ่งข้าพเจ้าได้แสดงความเห็นไว้อย่างมีเงื่อนไข ดังนั้น หากผู้บริหารจัดทำข้อมูลอื่นจากงบการเงินที่แสดงข้อมูลขัดต่อข้อเท็จจริงดังกล่าว ข้อมูลอื่นจะแสดงข้อมูลขัดแย้งกับข้อเท็จจริงอันเป็นสาระสำคัญด้วยเหตุเดียวกันเกี่ยวกับมูลค่าและรายการอื่นในรายงานประจำปี ซึ่งเป็นผลกระทบจากความไม่แน่นอนในการเรียกเก็บเงินจากลูกหนี้การค้า และค่าเผื่อที่อาจเรียกเก็บเงินไม่ได้สำหรับค่างานบางส่วน

*ความรับผิดชอบของผู้บริหารและผู้มีหน้าที่กำกับดูแลในการจัดทำงบการเงินของบริษัท*

ผู้บริหารมีหน้าที่รับผิดชอบในการจัดทำและนำเสนองบการเงินของบริษัทโดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินของบริษัทที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญ ไม่ว่าจะเกิดจากการทุจริตหรือข้อผิดพลาด

ในการจัดทำงบการเงินของบริษัท ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง การเปิดเผยเรื่องที่เกี่ยวกับการดำเนินงานต่อเนื่อง ในกรณีที่มีเรื่องดังกล่าว และการใช้เกณฑ์การบัญชีสำหรับการดำเนินงานต่อเนื่อง เว้นแต่ผู้บริหารมีความตั้งใจที่จะเลิกกลุ่มบริษัทและบริษัท หรือหยุดดำเนินงานหรือไม่สามารถดำเนินงานต่อเนื่องต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูแลกระบวนการในการจัดทำรายงานทางการเงินของกลุ่มบริษัท

*ความรับผิดชอบของผู้สอบบัญชีในการตรวจสอบงบการเงินของบริษัท*

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินของบริษัทโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีเพื่อแสดงความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์ได้อย่างสมเหตุสมผลว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจเชิงเศรษฐกิจของผู้ใช้งบการเงินจากการใช้งบการเงินของบริษัทเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจ การสังเกตและตั้งข้อสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

* ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินของบริษัทไม่ว่าจะเกิดจากการทุจริตหรือข้อผิดพลาด ออกแบบและการปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และรวบรวมหลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน
* ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของ การควบคุมภายในของกลุ่มบริษัท
* ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องซึ่งจัดทำขึ้นโดยผู้บริหาร
* สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของผู้บริหารและจากหลักฐานการสอบบัญชีที่ได้รวบรวมมา สรุปว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินของบริษัทที่เกี่ยวข้อง หรือถ้าการเปิดเผยข้อมูลดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รวบรวมมาจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่อง
* ประเมินการนำเสนอ โครงสร้างและเนื้อหาของงบการเงินของบริษัทโดยรวม รวมถึงการเปิดเผยข้อมูลว่างบการเงินของบริษัทแสดงรายการและเหตุการณ์ในรูปแบบที่ทำให้มีการนำเสนอข้อมูลโดยถูกต้องตามที่ควรหรือไม่
* รวบรวมหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของบริษัทภายในกลุ่มหรือกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงิน ข้าพเจ้ารับผิดชอบในการกำหนดแนวทาง การควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวเกี่ยวกับความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่างๆที่สำคัญ ซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ รวมถึงข้อบกพร่องที่มีนัยสำคัญในระบบการควบคุมภายในหากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นหากข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่างๆ ที่มีนัยสำคัญมากที่สุดในการตรวจสอบงบการเงินของบริษัทในงวดปัจจุบัน และกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชี เว้นแต่ที่มีกฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น หรือหากข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

**นายสมคิด เตียตระกูล**

ผู้สอบบัญชีรับอนุญาต

ทะเบียนเลขที่ 2785

บริษัท แกรนท์ ธอนตัน จำกัด

กรุงเทพมหานคร

28 กุมภาพันธ์ 2562